Ανακοίνωση κατ' εφαρμογή των διατάξεων του άρθρο 4 του κανονισμού (ΕΟΚ) αριθ. 479/92 του Συμβουλίου, της 25ης Φεβρουαρίου 1992, όσον αφορά την εφαρμογή του άρθρου 81 παράγραφος 3 της Συνθήκης ΕΚ σε ορισμένες κατηγορίες συμφωνιών, αποφάσεων και εναρμονισμένων πρακτικών μεταξύ ναυτιλιακών εταιριών τακτικών γραμμών (consortia)(1)

(2003/C 233/05)

(Κείμενο που παρουσιάζει ενδιαφέρον για τον ΕΟΧ)

Σύμφωνα με το άρθρο 4 του κανονισμού (ΕΟΚ) αριθ. 479/92 του Συμβουλίου, η Επιτροπή καλεί τα ενδιαφερόμενα μέρη να αποστείλουν τις παρατηρήσεις τους σχετικά με το συνημμένο σχέδιο κανονισμού της Επιτροπής (ΕΚ) όσον αφορά την εφαρμογή του άρθρου 81 παράγραφος 3 της Συνθήκης ΕΚ σε κατηγορίες συμφωνιών στον τομέα των θαλάσσιων μεταφορών. Οι προτεινόμενες διαδικαστικές τροποποιήσεις είναι απαραίτητες προκειμένου να ευθυγραμμιστεί ο κανονισμός (ΕΚ) αριθ. 823/2000 με τον κανονισμό (ΕΚ) αριθ. 1/2003 του Συμβουλίου, ο οποίος καταργεί το σύστημα γνωστοποίησης από την 1η Μαΐου 2004. Οι παρατηρήσεις πρέπει να σταλούν μέσα σε έξι εβδομάδες από την ημερομηνία δημοσίευσης της παρούσας ανακοίνωσης στην εξής διεύθυνση: Ευρωπαϊκή Επιτροπή Γενική Διεύθυνση του ανταγωνισμού

Μονάδα COMP/D2,

γραφείο J70 2/55 B - 1049 Βρυξέλλες Φαξ (32-2) 296 98 12 Ηλεκτρονικό ταχυδρομείο: Nieves.Navarro-blanco@cec.eu.int

(1) ΕΕ L 55, 29.2.1992, σελ. 3. Εκδοτική σημείωση:

Ο τίτλος του κανονισμού (ΕΟΚ) αριθ. 479/92 έχει προσαρμοσθεί στη νέα αρίθμηση των άρθρων της Συνθήκης για την ίδρυση της Ευρωπαϊκής Κοινότητας σύμφωνα με το άρθρο 12 της Συνθήκης του Άμστερνταμ. Η αρχική αναφορά γινόταν στο άρθρο 85 παράγραφος 3 της Συνθήκης.

Προσχέδιο της Επιτροπής για τροποποίηση του κανονισμού (ΕΚ) αριθ. 823/2000 σχετικά με την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών, αποφάσεων και εναρμονισμένων πρακτικών μεταξύ ναυτιλιακών εταιρειών τακτικών γραμμών (κοινοπραξίες)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 479/92 του Συμβουλίου της 25ης Φεβρουαρίου 1992, σχετικά με την εφαρμογή του άρθρου 85 παράγραφος 3 της συνθήκης επί ορισμένων κατηγοριών συμφωνιών, αποφάσεων και εναρμονισμένων πρακτικών μεταξύ ναυτιλιακών εταιρειών τακτικών γραμμών (κοινοπραξίες)(1), όπως τροποποιήθηκε από τον κανονισμό (ΕΚ) αριθ. 1/2003(2), και ιδίως το άρθρο 2 παράγραφος 2,

μετά από δημοσίευση σχεδίου του παρόντος κανονισμού,

μετά από διαβουλεύσεις με τη συμβουλευτική επιτροπή συμπράξεων και δεσποζουσών θέσεων στον τομέα των θαλάσσιων μεταφορών,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 479/92 του Συμβουλίου εξουσιοδοτεί την Επιτροπή να εφαρμόζει το άρθρο 81 παράγραφος 3 της συνθήκης σε ορισμένες κατηγορίες συμφωνιών, αποφάσεων και εναρμονισμένων πρακτικών μεταξύ ναυτιλιακών εταιρειών (κοινοπραξίες) με αντικείμενο τη συνεκμετάλλευση υπηρεσιών στις τακτικές γραμμές θαλασσίων μεταφορών.

(2) Υπό την προϋπόθεση της τήρησης ορισμένων όρων και υποχρεώσεων, ο κανονισμός (ΕΚ) αριθ. 823/2000(3) παρέχει στις κοινοπραξίες εκμετάλλευσης τακτικών γραμμών θαλάσσιας μεταφοράς γενική απαλλαγή από την απαγόρευση του άρθρου 81 παράγραφος 1 της συνθήκης.

(3) Ένας από τους όρους αφορά το μερίδιο αγοράς που κατέχει η κοινοπραξία σε κάθε αγορά στην οποία δραστηριοποιείται. Κάθε κοινοπραξία με μερίδια αγοράς κάτω από 30 % (εάν η κοινοπραξία λειτουργεί στο πλαίσιο διάσκεψης) ή κάτω από 35 % (εάν η κοινοπραξία ασκεί δραστηριότητες εκτός διάσκεψης) απαλλάσσεται αυτόματα εφόσον ικανοποιεί τους λοιπούς όρους του κανονισμού. Κοινοπραξία με μερίδιο αγοράς ανώτερο των προαναφερομένων αλλά κατώτερο του 50 % μπορεί επίσης να τύχει της απαλλαγής κατά κατηγορία εφόσον κοινοποιήσει τη σχετική συμφωνία στην Επιτροπή και η τελευταία δεν προβάλλει, εντός έξι μηνών, αντιρρήσεις για την απαλλαγή αυτή. Κοινοπραξία με μερίδιο αγοράς ανώτερο του 50 % δεν εμπίπτει στο πεδίο εφαρμογής του κανονισμού (ΕΚ) αριθ. 823/2000 αλλά δύναται, μέχρι την 1η Μαΐου 2004, να κοινοποιηθεί δυνάμει του άρθρου 12 του κανονισμού (ΕΟΚ) αριθ. 4056/86 του Συμβουλίου, της 22ας Δεκεμβρίου 1986 για τον καθορισμό του τρόπου εφαρμογής των άρθρων 85 και 86 της συνθήκης στις θαλάσσιες μεταφορές(4), όπως τροποποιήθηκε τελευταία από τον κανονισμό (ΕΚ) αριθ. 1/2003, προκειμένου να τύχει, ενδεχομένως, ατομικής απαλλαγής.

(4) Ο κανονισμός (ΕΚ) αριθ. 1/2003 καθιερώνει ένα σύστημα εξαιρέσεων άμεσης εφαρμογής βάσει του οποίου οι αρχές ανταγωνισμού και τα δικαστήρια των κρατών μελών θα είναι αρμόδια να εφαρμόζουν όχι μόνο το άρθρο 81 παράγραφος 1 και το άρθρο 82 της συνθήκης, αλλά και το άρθρο 81 παράγραφος 3 της συνθήκης. Οι επιχειρήσεις δεν έχουν πλέον την υποχρέωση ή τη δυνατότητα να κοινοποιούν συμφωνίες τους στην Επιτροπή με σκοπό την έκδοση απόφασης απαλλαγής. Με το νέο σύστημα, οι συμφωνίες που ικανοποιούν τους όρους του άρθρου 81 παράγραφος 3 είναι νομικώς ισχύουσες και εκτελεστές χωρίς να απαιτείται η έκδοση διοικητικής απόφασης. Για την υπεράσπισή τους στο πλαίσιο οποιασδήποτε διαδικασίας, οι επιχειρήσεις θα δύνανται να επικαλούνται την εξαίρεση του άρθρου 81 παράγραφος 3 όσον αφορά την απαγόρευση συμφωνιών που περιορίζουν τον ανταγωνισμό.

(5) Οι διατάξεις του κανονισμού (ΕΚ) αριθ. 823/2000 πρέπει να ευθυγραμμιστούν με εκείνες των κανονισμών (ΕΟΚ) αριθ. 479/92 και (ΕΟΚ) αριθ. 4056/86 όπως τροποποιήθηκαν από τον κανονισμό (ΕΚ) αριθ. 1/2003. Απαιτείται ιδίως να καταργηθεί η διαδικασία αντιρρήσεων και να διαγραφούν οι αναφορές στην κοινοποίηση κοινοπραξιών. Πρέπει να θεσπιστούν μεταβατικές διατάξεις για τις κοινοποιήσεις που έχουν ήδη υποβληθεί βάσει της διαδικασίας αντιρρήσεων. Είναι επίσης απαραίτητο να εισαχθούν στον κανονισμό αναφορές στις νέες εξουσίες των εθνικών αρχών ανταγωνισμού.

(6) Ο κανονισμός (ΕΚ) αριθ. 823/2000 πρέπει επομένως να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 823/2000 τροποποιείται ως ακολούθως:

1. Το άρθρο 7 διαγράφεται.

2. Το άρθρο 9 τροποποιείται ως ακολούθως:

α) Η παράγραφος 4 διαγράφεται.

β) Η παράγραφος 5 αντικαθίσταται από το ακόλουθο κείμενο:

"5. Κάθε κοινοπραξία που επικαλείται το ευεργέτημα των διατάξεων του παρόντος κανονισμού οφείλει να είναι σε θέση να αποδείξει, κατόπιν αιτήματος της Επιτροπής ή των αρχών ανταγωνισμού των κρατών μελών και εντός προθεσμίας τουλάχιστον ενός μηνός την οποία κατά περίπτωση καθορίζει η Επιτροπή ή οι αρχές ανταγωνισμού των κρατών μελών, ότι πληροί τους όρους και τις υποχρεώσεις που επιβάλλουν τα άρθρα 5 έως 8 και οι παράγραφοι 2 και 3 του παρόντος άρθρου και να κοινοποιήσει, εντός της προθεσμίας αυτής, τη συμφωνία σύστασης της κοινοπραξίας στην Επιτροπή ή, ανάλογα με την περίπτωση, στις αρχές ανταγωνισμού των κρατών μελών".

3. Στο άρθρο 11 παράγραφος 1 διαγράφονται οι λέξεις "του άρθρου 7 και".

4. Το άρθρο 12 αντικαθίσταται από το ακόλουθο κείμενο:

"Άρθρο 12

Ανάκληση απαλλαγής κατά κατηγορία

1. Σύμφωνα με το άρθρο 29 του κανονισμού (ΕΚ) αριθ. 1/2003(5) του Συμβουλίου, η Επιτροπή δύναται να ανακαλέσει το ευεργέτημα του παρόντος κανονισμού εφόσον διαπιστώσει ότι σε συγκεκριμένη περίπτωση μια συμφωνία, απόφαση ή εναρμονισμένη πρακτική που εμπίπτει στις διατάξεις του άρθρου 3 ή του άρθρου 13 παράγραφος 1 του παρόντος κανονισμού παράγει αποτελέσματα που δεν συμβιβάζονται με το άρθρο 81 παράγραφος 3 της συνθήκης, και ιδίως όταν:

α) σε δεδομένο δρομολόγιο, ο ανταγωνισμός που ασκείται εκτός της διάσκεψης στο πλαίσιο της οποίας ασκεί δραστηριότητες η κοινοπραξία ή εκτός συγκεκριμένης κοινοπραξίας, δεν είναι αποτελεσματικός·

β) μια κοινοπραξία αθετεί, κατ' εξακολούθηση, τις υποχρεώσεις που προβλέπει το άρθρο 9 του παρόντος κανονισμού·

γ) τα αποτελέσματα αυτά απορρέουν από διοικητική απόφαση.

2. Όταν, σε συγκεκριμένη περίπτωση, μια συμφωνία, απόφαση ενώσεων επιχειρήσεων ή εναρμονισμένες πρακτικές που αναφέρονται στην παράγραφο 1 παράγουν αποτελέσματα που δεν συμβιβάζονται με το άρθρο 81 παράγραφος 3 της συνθήκης στο έδαφος ενός κράτους μέλους, ή σε τμήμα του εδάφους αυτού που συγκεντρώνει όλα τα χαρακτηριστικά μιας αυτοτελούς γεωγραφικής αγοράς, η αρχή ανταγωνισμού του εν λόγω κράτους μέλους δύναται να ανακαλέσει το ευεργέτημα της εφαρμογής του εν λόγω κανονισμού απαλλαγής στο συγκεκριμένο έδαφος."

5. Στο άρθρο 13, η παράγραφος 2 αντικαθίσταται από το ακόλουθο κείμενο:

"2. Οι κοινοποιήσεις που έγιναν σύμφωνα με το άρθρο 7 του κανονισμού (ΕΚ) αριθ. 823/2000 και για τις οποίες δεν έχει λήξει η προθεσμία των έξι μηνών που αναφέρεται στο δεύτερο εδάφιο της παραγράφου 1 του άρθρου αυτού παύουν να ισχύουν από 1ης Μαΐου 2004".

Άρθρο 2

Ο παρόν κανονισμός αρχίζει να ισχύει την 1η Μαΐου 2004. Εφαρμόζεται έως τις 25 Απριλίου 2005.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, ...

Για την Επιτροπή

...

Μέλος της Επιτροπής

(1) ΕΕ L 55 της 29.2.1992, σ. 3.

(2) ΕΕ L 1 της 4.1.2003, σ. 1.

(3) ΕΕ L 100 της 20.4.2000, σ. 24.

(4) ΕΕ L 378 της 31.12.1986, σ. 4.

(5) ΕΕ L 1 της 4.1.2003, σ. 1.